Viggo Larsen | lex.dk – Den Store Danske
Viggo Larsen, 14.8.1880-6.1.1957, dansk filminstruktør og skuespiller. Viggo Larsen, der var sergent i hæren, blev i 1905 altmuligmand i Ole Olsens biograf og kom i 1906 til det nyoprettede Nordisk Films Kompagni.
Indtil udgangen af 1909 instruerede Viggo Larsen næsten alle selskabets spillefilm, havde tillige hovedrollen i mange af filmene og skrev adskillige manuskripter. Af Larsens film for Nordisk må især fremhæves Løvejagten (1907), en opdigtet reportagefilm, optaget på øen Elleore i Roskilde Fjord, og en serie Sherlock Holmes-film (1908-09).
Ved udgangen af 1909 blev han afskediget på grund af manglende kunstnerisk talent. Han rejste til Tyskland, hvor han 1912-16 havde sit eget filmselskab og arbejdede som skuespiller og instruktør. I 1932 påbegyndte han en ny karriere som birolleskuespiller i tyske tonefilm.
Gennem Det Tredje Rige er Viggo Larsen krediteret som medvirkende i ca. 17 film, overvejende underholdnings- og kriminalfilm, men i et enkelt tilfælde en antisovjetisk propagandafilm, GPU (1942) af Karl Ritter (1888-1977). I 1945 vendte han tilbage til Danmark.
Vil du citere denne artikel? Kopier denne tekst og indsæt den i din litteraturliste: Engberg, Marguerite: Viggo Larsen i Den Store Danske på lex.dk. Hentet fra https://denstoredanske.lex.dk/Viggo_Larsen